“Geen regisseur maak ’n fliek op sy of haar eie nie; dis van die begin af ’n spanpoging en NOMMER 37 se reis was geensins anders nie,” sê Nosipho oor haar nuutste prestasie, wat ewe goed plaaslik ontvang is. “My werk, as regisseur, was bloot om die talent en pogings van al die betrokke partye te bestuur. Hierdie toekenning is dus nie net vir my nie, maar vir almal – van die span by Gambit Films, tot die akteurs wat alles gegee het, die span wat my vertrou het en hard gewerk het om hierdie visie lewe te gee, asook diegene wat die reis saam met ons begin het met die kortfilm. Ek wil ook dankie sê vir Jan du Plessis, Kaye Ann Williams en Anneke Villet, wat my gelei het deur die maak van hierdie fliek. Hierdie toekenning is ’n bevestiging vir almal van ons en ek is so trots op die span!”
NOMMER 37 is ’n spanningsbelaaide grootskerm-ervaring, wat gebaseer is op die SAFTA-bekroonde kortfilm met dieselfde naam, waarvan Nosipho Dumisa en Travis Taute die regisseurs was. Dit is een van daardie flieks wat kykers op die punte van hulle stoele sal hou tot en met die laaste toneel en vertel die verhaal van Randal Hendricks wat onlangs deur ’n ongeluk gestrem gelaat en nou rolstoel- woonstelgebonde is. Hy is kniediep in die skuld by ’n sosiopatiese geldskieter met die naam Emmie (Danny Ross), wat sy pond vleis eis. Wanneer sy toegewyde meisie, Pam (Monique Rockman), vir hom ’n verkyker present gee kan hy sy bure dophou en sien hy op ’n dag hoe ’n gevaarlike bendeleier, Lawyer (David Manuel), ’n moord pleeg en besluit om hom af te pers vir geld. Met verraad en gierigheid om elke hoek en draai, neem die gebeure wat volg hulle op ’n lewensgevaarlike reis, soos wat die wêreld rondom hom verder en verder in chaos gedompel word.
Knap gedaan Nosipho Dumisa en almal betrokke. Aangesien ek die spreekwoordelike sensitiewe kyker is sal ek waarskynlik nie die fliek kyk nie, maar is bly vir die internasionale erkenning daarvan!